b'\n_START_ARTICLE_\nLietuvos turto vertintoj\xc5\xb3 asociacija\n_START_PARAGRAPH_\nLietuvos turto vertintoj\xc5\xb3 asociacija, LTVA \xe2\x80\x93 Lietuvos visuomenin\xc4\x97 organizacija, vienijanti turto vertinimu besiver\xc4\x8dian\xc4\x8dius asmenis. B\xc5\xabstin\xc4\x97 Vilniuje, K. Sirvydo g. 6.\n_START_SECTION_\nVeikla\n_START_PARAGRAPH_\n\xc4\xaekurta 1994 m. Tikslai \xe2\x80\x93 \xc4\xafdiegti kvalifikuot\xc4\x85 turto ir verslo vertinimo sistem\xc4\x85, r\xc5\xabpintis turto ir verslo vertinimo specialist\xc5\xb3 rengimu, kaupti ir teikti informacij\xc4\x85, mokslin\xc4\x99, metodin\xc4\x99 ir kitoki\xc4\x85 pagalb\xc4\x85 turto ir verslo vertinimo klausimais. Lietuvos turto vertintoj\xc5\xb3 asociacija analizuoja kit\xc5\xb3 \xc5\xa1ali\xc5\xb3 turto ir verslo vertinimo patirt\xc4\xaf, rengia vertintoj\xc5\xb3 mokymo programas, organizuoja vertintoj\xc5\xb3 mokymo ir kvalifikacijos k\xc4\x97limo kursus ir seminarus, konferencijas, bendradarbiauja su valstyb\xc4\x97s institucijomis rengiant ir \xc4\xafgyvendinant vertinimo veikl\xc4\x85 reglamentuojan\xc4\x8dius dokumentus, pl\xc4\x97toja ry\xc5\xa1ius su \xc4\xafvairi\xc5\xb3 organizacijomis._NEWLINE_Valdymo institucijos \xe2\x80\x93 visuotinis nari\xc5\xb3 susirinkimas, valdyba (vykdomoji institucija tarp visuotini\xc5\xb3 susirinkim\xc5\xb3), prezidentas (vadovauja valdybai ir administracijai, atstovauja asociacijai). Konkre\xc4\x8di\xc5\xb3 sri\xc4\x8di\xc5\xb3 veikl\xc4\x85 koordinuoja 6 dalykin\xc4\x97s komisijos \xe2\x80\x93 Nekilnojamojo turto vertinimo, Kilnojamojo turto vertinimo, Keli\xc5\xb3 transporto priemoni\xc5\xb3 vertinimo, Verslo, \xc5\xa0vietimo, Etikos._NEWLINE_Asociacija nuo 1995 m. yra Tarptautinio vertinimo standart\xc5\xb3 komiteto ir Tarptautin\xc4\x97s matinink\xc5\xb3 federacijos (FIG), nuo 1997 m. Europos vertintoj\xc5\xb3 asociacij\xc5\xb3 grup\xc4\x97s, nuo 2002 m. Europos nekilnojamojo turto profesij\xc5\xb3 tarybos nar\xc4\x97. 2007 m. vienijo daugiau kaip 160 auk\xc5\xa1tos kvalifikacijos ekonomist\xc5\xb3, in\xc5\xbeinieri\xc5\xb3, turto vadybos, teis\xc4\x97s ir kt. specialist\xc5\xb3.'